Slapp inn tre mål på overtid

RBK-Jensen raser mot APOEL-oppførsel

RBKs Champions League-drøm knust: – En forferdelig følelse

NIKOSIA (VG) (APOEL-Rosenborg 3-0, 4-2 sammenlagt) Rosenborg holdt unna i 90 minutter, men så ble Champions League-drømmen knust på brutalt og ydmykende vis.

Oppdatert 2. august 2016

Artikkelen er over fire år gammel

Hjemmesupporterne «eksploderte» da Giannis Gianniotas kom skliende på bakerste stolpe og fikk ballen bak RBK-keeper Adam Larsen Kwarasay. Hele benken, og sikkert noen sikkerhetsvakter, kom løpende mot det ene hjørnet for å feire scoringen.

RBK-spillerne sank ned på gresset, vel vitende om at Champions League og potensielle inntekter på 300 millioner kroner glipper.

– Det er en forferdelig følelse. Vi burde gjort det bedre hjemme. Det er små marginer. Sånn er det, sier Rosenborg-kaptein Mike Jensen til Viasat.

Les fyldig kampreferat her

Raser mot APOEL-oppførsel

Han var svært misfornøyd med måten APOEL-spillere og -støtteapparat oppførte seg på under kampen.

– Jeg synes det er ulekkert å se måten de oppfører seg på, sier Jensen, som får spørsmål om hva han mener.

– Hva tror du? Treneren sparker ballen vekk, sånn skal man ikke gjøre. Det er for mye. Det er forferdelig å se på. Det er utrolig at det ikke blir slått ned på. Dommeren har ikke kontroll i det hele tatt.

﻿Les også: Ingebrigtsen skroter Eggens fest-regel﻿

Trener Kåre Ingebrigtsen var også svært misfornøyd med oppførselen til kypriotene.

– Jeg trodde ikke at jeg skulle komme til Europa og bli overrasket over fair play. Dette trodde jeg ingen holdt på med. Men vi må lære. Vi sparket ballen tilbake til dem.

– De hiver ballen inn fra benken, og trener sparker ballen inn på banen. Vi skal ikke holde på sånn, sier Kåre Ingebrigtsen til VG.

Han innrømmer at spillerne er langt nede etter tapet.

– De er sønderknust hele gjengen. Det skal vi være i dag. Nå handler alt om restitusjon og forberedelser til neste kamp.

Skullerud om Molde-avskjeden: – En helt håpløs beslutning

APOEL-treneren: – Begge lag spilte tøft

VG konfronterte APOEL-trener Thomas Christiansen med påstandene fra RBK-leiren om at laget hans – og han selv – ikke viste fair play i dagens oppgjør.

– Jeg så også RBK-spillere som lå lenge nede. Begge lag spilte tøft, så det er ikke et spørsmål om APOEL, svarte dansken.

Et par overtidsminutter etter 1-0-målet sørget Vander for 2-0, før RBK ble ytterligere ydmyket med 3-0 etter en kjempetabbe av Jonas Svensson.

Svensson tok til tårene da kampen var over, mens flere av RBK-spillerne falt maktesløst ned på gresset. Assistent Erik Hoftun stilte opp på Viasats sending.

– Det er noe av det tyngste både jeg og mange andre i garderoben har opplevd i vår fotballkarriere, sier Hoftun til Viasat.

Han sier at «verden raste sammen» da APOEL scoret på overtid.

– Dommeren mistet litt grepet på kampen, sier Hoftun om kaoset som preget kampen i de siste minuttene.

﻿Sett denne? RBK chartret Portguals gull-fly - ble ikke billig﻿

Europa League-playoff

På stillingen 0-0, et godt stykke ut i annen omgang, fikk Anders Konradsen (26) den store sjansen Rosenborg hadde ventet så lenge på. Det var et klassisk RBK-angrep der Konradsen kom fra dypet, men avslutningen ble for dårlig.

STOR SJANSE: Anders Konradsen fortviler etter en brent sjanse. Foto: Sakis Savvides NTB scanpix

I stedet var det APOEL, som riktignok dominerte kampen fra start til slutt, som scoret – og begravde RBKs våte drøm om Champions League og rundt 300 millioner kroner i Europa-inntekter.

Nå må RBK spille play off om Europa League, og det er selvfølgelig langt mindre lukrativt.

Det ble tidlig hett rundt ørene på RBK-spillerne på GSP Stadion i Nikosia, og det var ikke bare på grunn av 35 klamme Kypros-grader. Rosenborg fikk kjørt seg i åpningsminuttene.

RBK-keeper Adam Larsen Kwarasay måtte ut i full strekk på det «ekle» langskuddet fra Pieros Sotiriou etter et kvarter – og like før pause headet George Efrem like utenfor et keeperforlatt RBK-bur.

I mellomtiden hadde Pål André Helland truffet oppå tverrliggeren – på et forsøk som nok var ment som et innlegg.

På tribunen sydet det slik det gjerne gjør på fotballkamper på disse breddegrader.

APOELs «tøffeste» supportere fylte den ene kortsiden, en hel gjeng av dem i bar overkropp og med skjorta på hodet. Med trommer, pyro og konstant «bråk» prøvde de å leve opp til sitt oransje banner:

«Feel the terror of Nicosia».

SPENT COACH: Rosenborg-trener Kåre Ingebrigtsen følger spent med på oppgjøret mellom APOEL og Rosenborg i Nikosia. Foto: Sakis Savvides NTB scanpix

Rosenborg-spillerne så kanskje noe preget ut. De lå dypt og satset på overganger, men det var ikke mye «go'fot» over angrepsspillet. Trønderne var noe heldige som gikk til pause med 0-0.

Men flaksen snudde på overtid...

Publisert: 02.08.16 kl. 20:58 Oppdatert: 02.08.16 kl. 22:56